Jolie-Pitt no. 7 op pad?
JY LEES NOU Jolie-Pitt no. 7 op pad?
Die Hollywood-glanspaartjie Brad Pitt en Angelina Jolie beplan glo om nog 'n kind aan te neem, berig ibtimes.com.
The Daily Star, 'n Britse koerant, het van 'n bron na aan die paartjie gehoor dat hulle 'n kind uit Ethiopië wil aanneem omdat hulle jare gelede hul dogter Zahara belowe het hulle sou vir haar 'n boetie of sussie uit dieselfde land as sy aanneem.
Brangelina het reeds ses kinders, van wie drie aangeneem is – Maddox (10) is van Kambodja, Pax (7) is van Viëtnam en Zahara van Ethiopië. Hul biologiese kinders is Shilo (5) en die tweeling, Knox en Vivienne (3).
"Die Jolie-Pitts het 'n hoe-meer-hoe-beter-uitkyk op hul gesinslewe en is baie opgewonde om nog 'n kind te hê," het die bron vertel. Hy het voorts gesê dat sewe Brad se gelukkige nommer is, en dat hy en Angelina glo sewe kinders sal vir hulle geluk en vreugde bring.
Vroeër vanjaar was daar ook gerugte dat die paartjie nog 'n kind wil aanneem omdat Angelina 'n sewende stel koördinate laat tatoeëer het, soos sy met die geboorteplekke van al die ander kinders gedoen het. Maar sy het later aan die media vertel dat dit Brad se geboorteplek in Shawnee, Oklahoma, se koördinate is.